Met blomme onthou | Netwerk24
Met blomme onthou
Petro Spangenberg van die Kuruman VLV-tak (regs) saam met Hannelie en Zoelien van Noordwyk, die dogter en kleindogter van Zoetjé Oosthuizen, wat op 30 September vermoor is. foto: Verskaf
'n Huldeblyk is aan Zoetjé Oosthuizen (65) opgedra tydens die Kuruman VLV-tak se eerste byeenkoms sedert die inperking.
Petro Spangenberg van dié tak het op Woensdag 7 Oktober tydens die byeenkoms gesê: "Zoetjé was misterieus en anders as al die ander mense op die aarde. Jy kon haar nie in 'n vorm giet nie. Sy was glad nie die tipiese predikantsvrou nie en tog het sy op niemand se tone getrap nie. Sy het haar plek volgestaan in die kerk en selfs in die koor gesing. Ons is dankbaar teenoor ons Hemelse Vader wat haar vir 65 jaar op hierdie aarde met ons en haar familie gedeel het."
Oosthuizen het in 2005 by die Kuruman VLV-tak aangesluit en was vir meer as 15 jaar 'n getroue lid.
Oosthuizen se dogter, Hannelie, en kleindogter, Zoelien van Noordwyk, het die geleentheid by Boa-Fé op uitnodiging van die tak bygewoon. Zoelien se naam is 'n kombinasie van haar twee oumas, Zoetjé en Rolien, se name. Rolien van Noordwyk was ook 'n lid van Kuruman VLV totdat sy onlangs na Brits verhuis het.
Die vroue van die tak het elk 'n blommekransie in hul hare gedra ter herinnering aan Oosthuizen, wat op haar troudag op 9 April 2019 'n blommekransie in haar hare gedra het.
Oosthuizen is op 30 September oorlede en Hennie Oosthuizen (68), met wie sy verlede jaar getroud is, is vir haar moord in hegtenis geneem. Hy sou Maandag (12/10) in die hof in Kuruman vir aansoek om borgtog verskyn.